Komisijas paziņojums Eiropas Parlamentam atbilstoši EK līguma 251. panta 2. punkta otrajai daļai par Padomes kopējo nostāju, pieņemot Eiropas Parlamenta un Padomes direktīvu par lidostu nodevām /* COM/2008/0455 galīgā redakcija - COD 2007/0013 */





[pic] | EIROPAS KOPIENU KOMISIJA | Briselē, 8.7.2008 COM(2008) 455 galīgā redakcija 2007/0013 (COD) KOMISIJAS PAZIŅOJUMS EIROPAS PARLAMENTAM atbilstoši EK līguma 251. panta 2. punkta otrajai daļai par Padomes kopējo nostāju, pieņemot Eiropas Parlamenta un Padomes direktīvu par lidostu nodevām 2007/0013 (COD) KOMISIJAS PAZIŅOJUMS EIROPAS PARLAMENTAM atbilstoši EK līguma 251. panta 2. punkta otrajai daļai par Padomes kopējo nostāju, pieņemot Eiropas Parlamenta un Padomes direktīvu par lidostu nodevām 1. PRIEKŠVĒSTURE Datums, kad priekšlikums nosūtīts Eiropas Parlamentam un Padomei (dokuments COM(2006) 820 galīgā redakcija — 2007/0013COD): | 2007. gada 29. janvāris | Eiropas Ekonomikas un sociālo lietu komitejas atzinuma datums: | 2007. gada 26. septembris | Eiropas Parlamenta atzinuma datums (pirmais lasījums): | 2008. gada 15. janvāris | Datums, kad panākta politiska vienošanās: | 2008. gada 7. aprīlis | Kopējās nostājas pieņemšanas datums: | 2008. gada 23. jūnijs | 2. KOMISIJAS PRIEKŠLIKUMA MĒRĶIS Komisijas 2007. gada 24. janvārī pieņemtā priekšlikuma mērķis ir veicināt pārrunu par lidostu nodevām norisi starp lidostām un aviokompānijām. Priekšlikumā noteikti daži pamatnoteikumi attiecībā uz nodevu iekasēšanas procedūru. Šie noteikumi ir pamatoti uz vispārpieņemtiem principiem, kurus dalībvalstis jau apstiprināja Starptautiskās civilās aviācijas organizācijas padomē. Pirmais pamatprincips ir vērsts uz to, lai nodrošinātu regulāras apspriedes starp lidostu un aviokompāniju pārstāvjiem attiecībā uz nodevām, kurās abas puses var paskaidrot un sīkāk pamatot savu nostāju. To mērķis ir nodrošināt, lai lidostas, pirms lēmuma pieņemšanas par lidostu nodevām, būtu apspriedušās ar aviokompānijām un informējušas tās. Otrais princips skar atklātību jautājumā par elementiem, kas veido lidostu nodevas. Šī informācija tiks apspriesta regulārās konsultācijās. Trešais princips ir diskriminācijas aizliegums aviokompāniju vidū. Priekšlikumā arī ierosināts katrā dalībvalstī izveidot neatkarīgu regulatīvo iestādi. Šai iestādei būtu jāuzrauga nodevu iekasēšana un jānodrošina, lai tiktu ievēroti direktīvas attiecīgie noteikumi. Saņemot kādas puses sūdzību par lidostu nodevām, iestāde attiecīgi rīkojas. 3. KOMENTĀRI PAR KOPĒJO NOSTĀJU Padomes 2008. gada 23. jūnijā pieņemtā kopējā nostāja galvenokārt balstījās uz vispārēju pieeju, kuru Padome pieņēma 2007. gada 30. novembrī. Nostājā arī ietverts liels skaits Eiropas Parlamenta ierosināto grozījumu, jo īpaši attiecībā uz priekšlikuma darbības jomu, lidostu tīklu, nodevu modulēšanu un iestādes darbību. Daži no grozījumiem uzlabo un precizē minēto priekšlikumu; tomēr salīdzinājumā ar sākotnējo priekšlikumu kopējā nostājā ir veiktas arī dažas svarīgas izmaiņas: - 1. pantā par direktīvas darbības jomu Padome ierosināja, ka direktīva ir jāpiemēro katras dalībvalsts lielākajai lidostai, kā arī visām citām lidostām, kurās pasažieru skaits gadā pārsniedz piecus miljonus. Komisija ierosināja, ka direktīva ir jāpiemēro visām lidostām, kurās pasažieru skaits gadā pārsniedz vienu miljonu vai kravas pārvadājumi pārsniedz 25 000 tonnas gadā. Komisija joprojām uzskata, ka sākotnēji ierosinātā darbības joma labāk veicinātu direktīvas mērķu sasniegšanu un precīzāk atbilstu pārējiem Kopienas instrumentiem līdzīgos jautājumos; - visi noteikumi par drošības nodevām tika svītroti. Padome uzskata, ka minētie noteikumi varētu nebūt vajadzīgi pēc tam, kad pieņemta EK Regula Nr. 300/2008 par kopīgiem noteikumiem civilās aviācijas drošības jomā. Komisija līdz 2008. gada 31. decembrim sīkāk izskatīs drošības nodevas visaptverošā ziņojumā par aviācijas drošības finansēšanu. Minētajam ziņojumam vajadzības gadījumā tiks pievienots tiesību akta priekšlikums. Komisija tāpēc var piekrist Padomes nostājai, ka esošajā priekšlikumā par lidostu nodevām ir jāsvītro noteikumi par drošības nodevām; - 3. pantā noteikums par nediskrimināciju ir grozīts, lai vispārējās un sabiedrības interesēs nodevas varētu modulēt, piemēram, vides apsvērumu dēļ. Principā Komisija šādam grozījumam var piekrist, ja šādu modulāciju pamato atbilstoši, objektīvi un atklāti kritēriji; - tika pievienots pants par lidostu grupām, ar kuru dalībvalstīm ļauj ieviest kopēju nodevu sistēmu attiecībā uz tām lidostām, kas apvienotas tīklā, vai piemērot vienāda līmeņa nodevas lidostām, kas apkalpo vienu un to pašu pilsētu. Minēto pantu sīkāk var apspriest teksta otrajā lasījumā, jo īpaši, lai izvairītos, ka panta piemērošana rada jebkāda veida ļaunprātīgu diskrimināciju; - 4. panta 5. punktā tika iekļauts noteikums, lai izvairītos no apelācijas procedūru nevajadzīgas dublēšanas. Komisija būtu vēlējusies precīzāku definīciju minētā 5. punkta piemērošanas nosacījumiem, sakarā ar ko dalībvalsts var izlemt nepiemērot dažus citus minētā panta punktus, tādējādi padarot iestādi rīcības nespējīgu. Tādēļ ir jāiekļauj jēdziena „ekonomiska pārraudzība” definīcija; - 10. pantā iestādes procedūras ir sīkāk izstrādātas un uzlabotas. Tas atvieglos direktīvas transponēšanu valstu tiesību aktos un nodrošinās labāku saskaņotību starp dalībvalstīm; - 12. pantā laika periods direktīvas transponēšanai valstu tiesību aktos tika pagarināts no 18 līdz 36 mēnešiem. Komisija šādu pagarinājumu uzskata par pārāk ilgu. 4. SECINĀJUMS Padome pieņēma kopējo nostāju ar kvalificētu balsu vairākumu; tomēr Luksemburga iebilda, ka direktīvas grozītā darbības joma diskriminē lidostas, kuru pārvadājumu apjoms ir salīdzināms, bet kuras atrodas atšķirīgās dalībvalstīs. Komisija uzskata, ka kopējā nostāja atspoguļo visus tās ierosinātā priekšlikuma galvenos mērķus tajās lidostās, kur priekšlikumu piemēros; tomēr, ja darbības jomu ievērojami samazinās, iespējams, ka minētie mērķi netiks sasniegti vairākās Eiropas Savienības lidostās. Komisija uzskata, ka vienīgais veids, kā ļaut procedūrai turpināties, ir neiebilst pret to. 5. KOMISIJAS PAZIŅOJUMS Padomes 2007. gada 30. novembra sanāksmē Komisija nāca klajā ar šādu paziņojumu: Komisija izvērtēs, vai, īstenojot [ierosināto] direktīvu, 1. panta 2. punktā minētās lidostas nepamatoti neatrodas neizdevīgākā situācijā attiecībā pret citām konkurējošām lidostām ar līdzīgu pārvadājumu apjomu citās dalībvalstīs. Attiecīgā gadījumā Komisija pieņems piemērotas iniciatīvas, lai atjaunotu taisnīgus konkurences apstākļus, tostarp, ja vajadzīgs, iesniedzot priekšlikumus pārskatīt direktīvā noteiktos robežlielumus.